I Reilig Ghlas Naíon, nochtadh leac cuimhneacháin ar uaigheanna tríúr a cailleadh ar Dhomhnach na Fola i bPáirc an Chrócaigh cothrom an lae seo 99 bliain ó shin.

B'iad an tríúr deireanach den cheathrar déag a cailleadh ar an lá a raibh uaigh gan leacht acu.

Nochtaíodh an leac cuimhneacháin i gcuimhne ar Patrick O'Dowd, Michael Feery agus Jerome O’Leary, an duine ab óige a cailleadh ar an lá, 10 mbliana d’aois a bhí sé.

Maraíodh 14 duine agus gortaíodh go leor daoine eile nuair a scaoil Arm na Breataine urchair i bPáirc an Chrócaigh le linn chluiche peile idir Tiobraid Árann agus Áth Cliath ar 21 Samhain 1920.

Dúirt Liam Dineen, gaol le Patrick O’Dowd a cailleadh nár gabhadh leithscéal lena theaghlach riamh agus gurb minic a pléadh an scéal ina mbaile le teann bróin.

Mhol Liam Dineen an taighde a rinne iriseoir de chuid Sunday Times, Michael Foley ar an sléacht. Léirigh an taighde sin gur thug Patrick O’Dowd cuidiú do dhaoine eile teacht slán sula bhfuair sé bás é féin.